**Vedtekter for Prematurforeningen**

Sist endret 30. september 2017

**§1 Hva er Prematurforeningen**

Prematurforeningen er en ideell organisasjon drevet frivillig av foreldre til premature barn. Prematurforeningen arbeider for de premature barna og deres familie.

**§2 Formål**
Prematurforeningens mål er:

* å gi foreldre med barn som er født prematur støtte og nyttig informasjon.
* å være en møteplass og formidle kontakt mellom foreldre med premature barn.
* å være aktiv formidler av prematures og pårørendes erfaringer til fagfolk, politikere og myndigheter.
* å påvirke politikere og myndigheter for å få gjennom endringer som ivaretar premature og deres pårørende.
* å bidra til økt kunnskap hos foreldre, pårørende, helsepersonell og andre.
* å arbeide for å sikre optimal helse og utvikling for barna, ved å fremme bruk av de beste dokumenterte behandlingsmåtene.
* Å bidra i forskningsprosjekter knyttet til premature og helse med brukerkompetanse og annet.

**§3 Medlemskap og kontingent**

Hovedmedlemmer: Personer som betaler den årlige kontingenten.

Familiemedlemmer: Personer i samme husstand som et hovedmedlem.

Årlige kontingent fastsettes på årsmøte.

**§4 Årsmøtet**

Årsmøtet er foreningens høyeste myndighet, og avholdes innen 31.05 hvert år.
Innkallingen skal skje med minst tre ukers varsel. Sakslisten skal følge med innkallingen.

Årsmøtet behandler:
- Valg av ordstyrer og referent.
- Årsberetningen og regnskapet i revidert stand.
- Innkomne forslag.
- Valg av styret.

Stemmeberettigede er alle medlemmer som har betalt kontingent for foregående år.

Når ikke annet fremgår av lovene, avgjøres alle saker ved alminnelig flertall. Ved stemmelikhet gjør avtroppende leders stemme utslaget.

**§4-1 Ekstraordinært årsmøte**

Ekstraordinært årsmøte avholdes når styret bestemmer det, eller 1/3 av de stemmeberettigede medlemmene krever det. Innkallingen skal skje med minst to ukers varsel.

**§5 Styret**

Foreningen ledes av et styre på minst 3 medlemmer, deriblant leder, nestleder og kasserer.
Valgbare er alle stemmeberettigede medlemmer.

For å være vedtaksført må et flertall av styrets medlemmer være tilstede.
Ved stemmelikhet gjør lederens stemme utslaget.

**§5 -1 Styrets oppgaver**

Styret har ansvaret for Prematurforeningens drift og skal følge vedtekter og vedtak fattet av årsmøtet. Styret bør avholde minst 4 styremøter gjennom året. Daglig leder følger opp de løpende arbeidsoppgavene i foreningen etter fullmakt fra styret.

**§6 Organisasjonsledd**

Lokalavdelinger opprettes der det finnes lokalt initiativ og ledes av en lokal leder. Lokalavdelingene følger foreningens vedtekter og kan søke hovedforeningen om støtte.

**§7 Oppløsning**

Oppløsning av foreningen kan bare vedtas på ordinært årsmøte med 2/3 flertall, etter at forslaget har vært ført opp på sakslisten. Blir forslaget vedtatt, holdes ekstraordinært årsmøte minst en måned senere. For at foreningen skal oppløses må vedtaket her gjentas med minst 2/3 flertall.

I tilfelle oppløsning tilfaller foreningens eiendeler et humanitært formål som vedtas i forbindelse med vedtaket om oppløsning.

Sammenslutning med andre foreninger anses ikke som oppløsning. Vedtak om sammenslutning og nødvendig lovendring i samsvar med dette, vedtas som annen lovendring.

**§7 Oppløsning**

Endringer av foreningens vedtekter kan bare foretas på ordinært eller ekstraordinært årsmøte etter å ha vært ført opp på sakslisten. Endring av vedtektene krever 2/3 flertall. Paragrafen om oppløsning av foreningen kan ikke endres.